บอร์ดสลากฯเย้ยสมชาติฟ้องศาลไม่ได้
ปลัดคลังชี้ปลด ผู้อำนวยการกองสลากเป็นไปตามสัญญา ฟ้องศาลฯ ไม่ได้ คาดได้ ผู้อำนวยใหม่ในอีก 2 เดือน
21 เม.ย. 2555

ปลัดคลังชี้ปลด ผู้อำนวยการกองสลากเป็นไปตามสัญญา ฟ้องศาลฯ ไม่ได้ คาดได้ ผู้อำนวยใหม่ในอีก 2 เดือน
นายอารีพงศ์ ภู่ชอุ่ม ปลัดกระทรวงการคลัง ในฐานะประธานกรรมการสำนักงานสลากกินแบ่งรัฐบาล (บอร์ดสลากฯ) เปิดเผยถึงกรณีการปลดนายสมชาติ วงศ์วัฒนศานต์ ผู้อำนวยการสำนักงานสลากฯ ออกจากตำแหน่ง และนายสมชาติเตรียมหาช่องในการฟ้องต่อศาล ว่าบอร์ดสลากฯ มีมติในเรื่องนี้เป็นเอกฉันท์ และนายสมชาติคงไม่สามารถฟ้องร้องบอร์ดได้ เพราะการให้ออกในครั้งนี้เป็นไปตามสัญญาข้อหนึ่งที่นายสมชาติเซ็นไว้ตั้งแต่ก่อนรับตำแหน่ง ตรงนี้ไม่เกี่ยวกับเรื่องการประเมินผลงาน 3 เดือน
ทั้งนี้ ช่วงเวลาในการทำงานของนายสมชาติบอร์ดสลากฯ มองว่า นายสมชาติไม่สามารถปฏิบัติงานในตำแหน่งได้ เพราะปล่อยให้เกิดปัญหาโควตาสลากฯ ขององค์การสงเคราะห์ทหารผ่านศึก และสมาคมทหารผ่านศึกพิการแห่งประเทศไทย ที่ไม่ได้มีการต่อสัญญาและนำโควตานี้ไปจัดสรรให้มูลนิธิสลากฯ จนเกิดปัญหาทำให้ต้องเพิ่มโควตาสลากจำนวน 2.6 หมื่นเล่ม หรือ 2.6 ล้านฉบับ เพื่อคืนให้ทั้งสองหน่วยงาน แม้ว่าการจัดสรรโควตา การคืนโควตาจะเป็นอำนาจบอร์ดที่สั่งให้ดำเนินการ แต่ในฐานะผู้อำนวยการสลากฯ ต้องมีข้อแนะนำ และการบริหารเพื่อไม่ให้องค์กรเกิดความเสียหาย
สำหรับโควตาสลากฯ ต่างๆ ที่ดำเนินการไปก่อนหน้านี้แล้วถือว่าจบแล้ว จะไม่มีการรื้อ หรือแก้ไขในขณะนี้ เพราะโควตาสลากฯ ต่างๆ ที่ได้มีการจัดสรรให้กับมูลนิธินั้น มีการจัดทำสัญญากับผู้ค้าไว้อย่างชัดเจนแล้วคงจะไปเรียกคืนไม่ได้แล้ว ต้องรอให้หมดอายุสัญญาก่อนจึงจะมาพิจารณากันอีกครั้ง โดยมองว่าจำนวนสลากที่เพิ่มขึ้นนี้จะมาช่วยแก้ปัญหาสลากที่ขายเกินราคาในก่อนหน้านี้ได้
นายอารีพงศ์ กล่าวว่า ส่วนกรณีที่สหภาพแรงงานรัฐวิสาหกิจ สำนักงานสลากกินแบ่งรัฐบาล ออกมาคัดค้านการดำเนินการของบอร์ดในเรื่องนายสมชาตินั้น โดยระบุว่านายสมชาติทำงานมากกว่า 35 ปีจะไม่มีภาวการณ์เป็นผู้นำอย่างไร อยากจะบอกว่าแม้นายสมชาติจะทำงานในกองสลากมานาน แต่ไม่ได้เป็นเบอร์ 1 และการดำเนินการของบอร์ดในครั้งนี้ไม่ได้มีคำสั่งมาจากการเมือง ไม่อยากให้โยงเรื่องนี้ไปเป็นเรื่องทางการเมือง ซึ่งขณะนี้ได้ตั้งคณะกรรมการสรรหาผู้อำนวยการสลากคนใหม่แล้ว คาดว่าไม่เกิน 2 เดือนการสรรหาน่าจะแล้วเสร็จ
“ในช่วง 4 เดือนที่นายสมชาติทำงานนั้น บอร์ดต้องเข้าไปแก้ปัญหาเรื่องโควตาสลากตลอดมองว่าสำนักงานสลากต้องมีหลักการทำงาน และคนที่เป็นผู้อำนวยการต้องสามารถให้คำแนะนำเรื่องต่างๆ ต่อคณะกรรมการสลากได้ ถ้าเรื่องใดทำไปแล้วเกิดปัญหา หรือสร้างความเสียหายให้กับกองสลาก ต้องพูดคุยกัน ซึ่งในเรื่องโควตาสลากนี้ได้บอกกับนายสมชาติไปแล้วหลายครั้ง แต่ก็ไม่ยอมเข้าใจ” นายอารีพงศ์ กล่าว